**Εκπαιδευτικά Προγράμματα Ιδρύματος Ωνάση 2019 – 2020**

Για Οικογένειες

**«Από την Αγκαλιά των Γονιών στην Αγκαλιά της Ομάδας» | Στέγη**

Για γονείς και βρέφη από 12 μηνών έως 2 ετών

Οι Θεματικές:

Την Κυριακή 3 Νοεμβρίου 2019 | Θεματική: Άτομο - Ομάδα

Τις Κυριακές 10, 17, 24 Νοεμβρίου 2019 και 1 Δεκεμβρίου 2019 | Θεματική: Χώρος

Τις Κυριακές 12, 19, 26 Ιανουαρίου 2020 και 2 Φεβρουαρίου 2020 | θεματική: Αισθήσεις

Τις Κυριακές 9, 16, 23 Φεβρουαρίου 2020 και 8 Μαρτίου 2020 | Θεματική: Φύση

Τις Κυριακές 15, 22, 29 Μαρτίου 2020 και 5 Απριλίου 2020 | Θεματική: Συναισθήματα

**Ώρες: 11:00-12:30**

**Κόστος συμμετοχής: Δωρεάν**

Σε αυτό το εργαστήριo, βρέφη από 12 μηνών έως 2 ετών μπαίνουν με τους γονείς τους σε μια αίθουσα, όπου υλικά και ερεθίσματα παρουσιάζονται σταδιακά και διεγείρουν τις αισθήσεις και τα αντανακλαστικά των παιδιών.

Τα παιδιά παίζουν ελεύθερα, πειραματίζονται, δοκιμάζουν βήματα και κινήσεις, την ίδια στιγμή που περιβάλλονται διαρκώς από την ασφάλεια της αγκαλιάς των γονιών και της ομάδας.

Στην τελευταία συνάντηση κάθε θεματικής ενότητας, ένας προσκεκλημένος μουσικός, ένας εικαστικός και ένας χορευτής, μαζί με τη συντονίστρια του εργαστηρίου και χορεύτρια Σάνια Στριμπάκου, θα μετατρέψουν τον γνώριμο χώρο του εργαστηρίου σε ένα ευφάνταστο σκηνικό τοπίο, εμπνευσμένο από τη θεματική.

Εκεί, οι μικροί και μεγάλοι συμμετέχοντες θα κατοικήσουν αρχικά ως θεατές και σταδιακά θα παρασυρθούν και θα κινηθούν, διαμορφώνοντας αυθόρμητα την εξέλιξη της παράστασης, ως συνδημιουργοί μιας μαγευτικής καλλιτεχνικής εμπειρίας.

Το εργαστήριο θα πραγματοποιηθεί σε πέντε κύκλους, με πέντε αντίστοιχες θεματικές. Η κάθε θεματική διαρκεί τέσσερις Κυριακές. Οι τρεις Κυριακές θα έχουν τη μορφή εργαστηρίου και η τέταρτη παράστασης.

**Απαραίτητη είναι η παρακολούθηση όλων των συναντήσεων της κάθε θεματικής.**

(Μια οικογένεια μπορεί να παρακολουθήσει από μια έως δύο θεματικές.)

**Συντελεστές:** Σάνια Στριμπάκου, χορογράφος, χορεύτρια, παιδαγωγός & Μόιρα Ραπανάκη, εικαστικός, παιδαγωγός (επιμέλεια κατασκευών εργαστηρίου).

**Προσκεκλημένοι συνεργάτες**: Κωνσταντίνια Βαφειάδου, ενδυματολόγος, εικαστικός (επιμέλεια κοστουμιών και σκηνικών για τις παραστάσεις) | Joe Tornabene, μουσικός (φλάουτο και βαρύτονο σαξόφωνο) | Λία Χαμηλοθώρη, χορεύτρια | Κώστας Γιαξόγλου, μουσικός (πιάνο και πλήκτρα).

Για Εφήβους

**«Χαρτογραφώντας την πόλη με μυρωδιές» | Στέγη**

Για εφήβους 14-17 ετών

Ημερομηνίες: Την Κυριακή 3 Νοεμβρίου 2019, το Σάββατο 9 Νοεμβρίου 2019 και τις Κυριακές 24 Νοεμβρίου 2019 και 1 Δεκεμβρίου 2019.

**Ώρες: 12:00-15:00**

**Κόστος Συμμετοχής: Δωρεάν**

Ένας χάρτης είναι άραγε μόνο δρόμοι και πλατείες; Σίγουρα όχι.

Είναι οι εμπειρίες μας, η ζωή, τα συναισθήματα και οι σκέψεις όσων ζούμε σε έναν τόπο. Έτσι, έχοντας ως πυξίδα τις αισθήσεις και, κυρίως, την όσφρηση, οι έφηβοι θα βγουν στην πόλη για βόλτα, χωρίς σκοπό, παρά μόνο για να συλλέξουν εμπειρίες, ακριβώς όπως οι flaneurs, οι περιπατητές, οι εξερευνητές της πόλης.

Με τη βοήθεια των σημειώσεων που θα κρατήσουν στη διαδρομή τους και των υλικών που θα συγκεντρώσουν από τις αστικές τους περιηγήσεις, θα φτιάξουν –με την καθοδήγηση των συντονιστών– τα δικά τους κείμενα, που έπειτα θα πάρουν σχήμα και μορφή.

Θα γίνουν έργα visual poetry, προτείνοντας με αυτό τον τρόπο νέους, εναλλακτικούς χάρτες της πόλης.

**Συντελεστές:** Μελίνα Σιδηροπούλου, δημοσιογράφος | Βασίλης Ψαρράς Εικαστικος & ακαδημαϊκος

**«City Symphony» | Στέγη**

*Για εφήβους 13-17 ετών*

Ημερομηνίες: Τις Παρασκευές, 25 Οκτωβρίου 2019, 1, 8, 15, 22 & 29 Νοεμβρίου 2019 και 6, 13 & 20 Δεκεμβρίου 2019.

**Ώρες: 17:30-20:30**

**Κόστος Συμμετοχής: Δωρεάν**

Τι ιστορία έχει να αφηγηθεί ένα πεταμένο παπούτσι σε μια πλατεία της Αθήνας; Τι μυστικό κρύβει ένα ξεφτισμένο παγκάκι στη γειτονιά του Νέου Κόσμου;

Περιηγήσου σε διάφορα σημεία της Αθήνας καταγράφοντας ό,τι σου τραβάει την προσοχή και δημιούργησε τη δική σου εικόνα για την Αθήνα, ένα σύγχρονο City Symphony, μέσα από το βλέμμα και τις αφηγήσεις των αντικειμένων.

Ένα ποιητικό ντοκιμαντέρ πόλης, που θα δώσει φωνή στη δική σου Αθήνα.

Το εργαστήριο ολοκληρώνεται με μια ανοιχτή προβολή του έργου των δύο κινηματογραφικών εργαστηρίων, «City Symphony» και «Η δική μου Βηρυτός».

**Εξοπλισμος:** Φωτογραφικές μηχανές, recorders, τριπόδια (εκτός Στέγης) και laptops (εντός Στέγης).

**Συντελεστές:** Κωνσταντίνος Αντωνόπουλος, σκηνοθέτης & Οliwia Twardowska, σκηνοθέτρια.

Για σχολεία

**«Onassis Youth Festival» | Στέγη**

*Για μαθητές Γυμνασίου και Λυκείου*

Ημερομηνίες: Εργαστήρια: τέλη Οκτωβρίου/αρχές Νοεμβρίου 2019 – Απρίλιος 2020. Φεστιβάλ: Παρασκευή 24, Σάββατο 25 και Κυριακή 26 Απριλίου 2020.

(Αναλυτικότερες πληροφορίες θα ανακοινωθούν σύντομα).

Το φεστιβάλ που βάζει στο επίκεντρο της προσοχής του τους έφηβους, φέτος επιστρέφει για να σε ταξιδέψει πίσω στον χρόνο και σε όλα όσα ανήκουν πλέον στην ιστορία.

Αντλώντας έμπνευση από τις σύγχρονες και υβριδικές γραφές, εξετάζοντας τα όρια μεταξύ μυθοπλασίας και πραγματικότητας, και ανακαλύπτοντας διαφορετικά πεδία και τρόπους γραφής αυτό το φεστιβάλ θα δώσει την ευκαιρία στους νέους να πάρουν το μέλλον στα χέρια τους. Όπως ακριβώς το θέλουν.

Με αφορμή την επίσημη αφήγηση της Ιστορίας αλλά και τις εναλλακτικές μορφές της, οι έφηβοι συμμετέχουν σε μια σειρά εργαστηρίων στις σχολικές τάξεις, δημιουργούν κάτι εντελώς νέο και ανεβαίνουν με ορμή στη Μικρή Σκηνή της Στέγης, για ένα μανιφέστο που θα μπορούσε να ζει και μετά από 200 χρόνια.

**Συντελεστές:**

Συντονισμός και καλλιτεχνική επίβλεψη: Μυρτώ Λάβδα
Οργάνωση: Ελεάννα Σεμίτελου και Λεωνίδας Παναγόπουλος
Συνεργάτες του Φεστιβάλ: Άρης Λάσκος & Αναστασία Γιαννάκη, Ομαδα 4 Frontal (Θανάσης Ζερίτης & Αριστέα Σταφυλαράκη), Cheek-Bones (Στέφανος Αχιλλέως & Αγγέλικα Σταυροπούλου), Γιώργος Βαλάης & Γιάννης Νικολαΐδης, Άρης Μπάλης & Βασίλης Μαγουλιώτης, Κατερίνα Γιαννοπούλου & Βασίλης Σάφος, Αντώνης Αντωνόπουλος κ.α.

Για εκπαιδευτικούς

**«Περιπλάνηση, εμπειρία, αποτύπωση: Η πόλη ως πεδίο δημιουργίας» | Στέγη**

*Για Εκπαιδευτικούς Πρωτοβάθμιας και Δευτεροβάθμιας Εκπαίδευσης*

Ημερομηνίες: Τα Σάββατα, 2 και 9 Νοεμβρίου 2019 και τις Πέμπτες, 24 και 31 Οκτωβρίου 2019 & 7 Νοεμβρίου 2019.

**Ώρες: 11:00-14:00 (Σάββατα) και 17:00-20:00 (Πέμπτες).**

**Κόστος Συμμετοχής: Δωρεάν**

Με οδηγούς τα κλασικά κείμενα της δημιουργικής περιπλάνησης (ή αλλιώς, φλανερί), βγαίνεις στο κέντρο της πόλης, σε μερικές από τις πιο χαρακτηριστικές περιοχές της Αθήνας, για να συγκεντρώσεις υλικό και να αποτυπώσεις τη δική σου εμπειρία της περιπλάνησης.

Σε αυτό το εργαστήριο για εκπαιδευτικούς δευτεροβάθμιας ή/και πρωτοβάθμιας εκπαίδευσης, θα επιχειρήσουμε να δούμε εκ νέου την πόλη που ήδη γνωρίζουμε, να περιπλανηθούμε σε γνώριμα, αλλά και αναπάντεχα σημεία της, να συλλέξουμε εικόνες και λέξεις από το τοπίο και να επιχειρήσουμε την ανασύσταση της προσωπικής εμπειρίας μέσα σε ένα μοναδικό εικαστικό βιβλίο, δημιουργώντας πρωτότυπα κείμενα και επεξεργαζόμενοι εικόνες με αναλογικά και ψηφιακά εργαλεία. Έτσι, ο καθένας θα δημιουργήσει ένα δικό του βιβλίο για την Αθήνα, με ξεχωριστό περιεχόμενο, σχήμα, υφή και υλικό.

Στόχος αυτού του εργαστηρίου είναι αφενός να προσφέρει στους συμμετέχοντες μια «εργαλειοθήκη» παρατήρησης, καταγραφής και επεξεργασίας βιωμάτων, τα οποία θα μπορούν να χρησιμοποιήσουν αργότερα στη δική τους εκπαιδευτική διαδικασία, ανεξαρτήτως ειδικότητας, και αφετέρου να τους ωθήσει να πειραματιστούν οι ίδιοι στη δημιουργική γραφή, την εικαστική τυπογραφία και εικονοποιΐα ως σύγχρονοι flâneurs.

**Συντελεστές:** Αναστασία Δούκα (εικαστικός, συγγραφέας) & Χρήστος Χρυσόπουλος (συγγραφέας).

Για Πανεπιστήμια

**«Ο Καβάφης πάει Πανεπιστήμιο»**

Για Προπτυχιακούς φοιτητές του 4ου έτους και σε μεταπτυχιακούς φοιτητές του Ιονίου Πανεπιστημίου.

Ημερομηνίες: 6 -10 Απριλίου 2020

**Κόστος Συμμετοχής: Δωρεάν**

*Για πληροφορίες και αιτήσεις συμμετοχής, οι ενδιαφερόμενοι μπορούν να επικοινωνούν ηλεκτρονικά στο education@onassis.org*

*Προθεσμία υποβολής αιτήσεων: Τετάρτη 11 Δεκεμβρίου 2019*

Το Αρχείο Καβάφη συνεργάζεται με το Ιόνιο Πανεπιστήμιο, για μια σειρά εργαστηρίων που διερευνούν τις δυνατότητες και τα όρια των διεπιστημονικών, διαθεματικών και διακαλλιτεχνικών προσεγγίσεων της ζωής και του έργου του Κ. Π. Καβάφη.

Το πρόγραμμα «Ο Καβάφης πάει Πανεπιστήμιο», στη δεύτερη χρονιά του, εστιάζει στην αναζήτηση σύγχρονων θεωρητικών επεξεργασιών και αναγνωστικών προσεγγίσεων της ζωής και του έργου του Καβάφη, μέσα από τον συνδυασμό του ποιητικού λόγου και του ψηφιακού αρχειακού υλικού, αντλώντας περιεχόμενο, μεθόδους και πρακτικές από διάφορες τέχνες και αξιοποιώντας ψηφιακά εργαλεία και εφαρμογές.

Οι φοιτητές που θα παρακολουθήσουν τα εργαστήρια θα συμμετάσχουν σε συζητήσεις και δράσεις γύρω από ποικίλες θεματικές και εφαρμογές στη λογοτεχνία και την κριτική, τη μετάφραση, τις τέχνες ήχου και εικόνας, τον χορό. Κυρίως, όμως, θα ασχοληθούν πρακτικά με πειραματικά εργαλεία, που θα τους επιτρέψουν να διερευνήσουν και να κατανοήσουν εμπειρικά τη δυναμική προοπτική του αντικειμένου, αλλά και μεθόδους από πρωτοποριακά κινήματα.

Στα εργαστήρια θα χρησιμοποιηθούν ψηφιοποιημένα τεκμήρια από το αρχείο Καβάφη, όπως χειρόγραφα, σημειώσεις, φωτογραφίες, επιστολές ή και τα περίφημα «μονόφυλλα» του ποιητή, αλλά και ηχογραφήσεις και μελοποιήσεις της καβαφικής ποίησης, καθώς και ποικίλες εκδοχές παρωδίας, μίμησης και ιδιοποίησης καβαφικών έργων – ελληνικές και ξενόγλωσσες.

Το πρόγραμμα «Ο Καβάφης πάει Πανεπιστήμιο» απευθύνεται σε προπτυχιακούς φοιτητές του 4ου έτους και μεταπτυχιακούς φοιτητές των Τμημάτων Ξένων Γλωσσών, Μετάφρασης και Διερμηνείας, Μουσικών Σπουδών και Τεχνών Ήχου και Εικόνας, με δυνατότητα συμμετοχής και φοιτητών από τα άλλα Τμήματα του Ιονίου Πανεπιστημίου. Κατ’ εξαίρεση, μπορούν να γίνονται δεκτοί και φοιτητές άλλων ετών.

Οι φοιτητές που θα παρακολουθήσουν ανελλιπώς το πρόγραμμα θα λάβουν Βεβαιώσεις Συμμετοχής.

Το πρόγραμμα «Ο Καβάφης πάει Πανεπιστήμιο» δεν αποσκοπεί στην έρευνα και τη διδασκαλία, αλλά στη δημιουργική και διεπιστημονική αξιοποίηση του έργου και του ψηφιακού αρχείου του Κ. Π. Καβάφη από φοιτητές διαφορετικών κλάδων και ενδιαφερόντων σε πλαίσιο αφενός όχι αυστηρά ακαδημαϊκό, αφετέρου τέτοιο που να επιτρέπει ολότελα καινούριες θεωρητικές διασυνδέσεις και απροσδόκητες καλλιτεχνικές επεξεργασίες του καβαφικού κειμενικού κόσμου.

Το πρόγραμμα πραγματοποιείται σε συνεργασία με το Ιόνιο Πανεπιστήμιο, και πιο συγκεκριμένα με το Τμήμα Ξένων Γλωσσών, Μετάφρασης και Διερμηνείας, το Τμήμα Μουσικών Σπουδών καθώς και το Τμήμα Τεχνών Ήχου και Εικόνας.

**Συντελεστές:** Κωνσταντίνος Αγγελάκος ( Αναπληρωτής Πρύτανης Ακαδημαϊκών Υποθέσεων και Προσωπικού & Καθηγητής στο τμήμα Ιστορίας στο Ιόνιο Πανεπιστήμιο) | Τάκης Καγιαλής ( Καθηγητής Νεοελληνικής Φιλολογίας στο Ελληνικό Ανοικτό Πανεπιστήμιο) | Νικόλαος Καραπιδάκης ( Καθηγητής στο τμήμα Ιστορίας στο Ιόνιο Πανεπιστήμιο) | Βασίλης Λέτσιος ( Επίκουρος Καθηγητής στο τμήμα ξένων γλωσσών, μετάφρασης και διερμηνείας στο Ιόνιο Πανεπιστήμιο) | Πασχάλης Νικολάου (Επίκουρος Καθηγητής στο τμήμα ξένων γλωσσών, μετάφρασης και διερμηνείας στο Ιόνιο Πανεπιστήμιο)

(Αναλυτικότερες πληροφορίες θα ανακοινωθούν σύντομα).